CELEX: 62014TN0726
Language: ro
Date: 2014-09-26 00:00:00
Title: Cauza T-726/14: Acțiune introdusă la 26 septembrie 2014 – Novar/OAPI

12.1.2015   
            
            
               RO
            
            
               Jurnalul Oficial al Uniunii Europene
            
            
               C 7/39
            
         Acțiune introdusă la 26 septembrie 2014 – Novar/OAPI
   (Cauza T-726/14)
   (2015/C 007/44)
   Limba de procedură: germana
   
      Părțile
   
   
      Reclamantă: Novar GmbH (Albstadt, Germania) (reprezentant: R. Weede, avocat)
   
      Pârât: Oficiul pentru Armonizare în cadrul Pieței Interne (mărci, desene și modele)
   
      Concluziile
   
   Reclamanta solicită Tribunalului:
   
               —
            
            
               obligarea OAPI să îi plătească suma de 2  498 de euro majorată cu dobânzi în la cota de bază majorată cu cinci puncte începând de la data formulării cererii;
            
         
               —
            
            
               obligarea OAPI la plata cheltuielilor de judecată aferente litigiului, inclusiv a cheltuielilor de reprezentare în instanță suportate de reclamantă.
            
         
      Motivele și principalele argumente
   
   În susținerea acțiunii, reclamanta invocă un motiv unic.
   Motiv: răspunderea extracontractuală în conformitate cu articolul 118 alineatul (3) din Regulamentul nr. 207/2009
   Reclamanta susține că a avut loc o încălcare suficient de caracterizată a unei norme de drept având ca obiect să confere drepturi particularilor, precum și că există o legătură de cauzalitate între acțiune și prejudiciu. Reclamanta susține că actul nelegal constă în decizia de respingere a opoziției din 14 mai 2013. Există o încălcare suficient de caracterizată întrucât, contrar informației cuprinse în scrisoarea din 22 iunie 2012 privind documentele care trebuiau prezentate pentru a susține drepturile anterioare în procedura de opoziție B002027251, OAPI a admis prin decizia de opoziție din 14 mai 2013 existența unor condiții suplimentare pentru dovedirea drepturilor anterioare și nu a ținut seama, pentru acest motiv, de drepturile anterioare ale reclamantei. Această încălcare a constituit cauza unor onorarii avocațiale suplimentare suportate de reclamantă în cadrul căii de atac împotriva deciziei din 14 mai 2013 corectată prin decizia diviziei de opoziție din 17 octombrie 2013.